ORDE do 21 de decembro de 2007 sobre aprobación definitiva do Plan Xeral de Ordenación Municipal do Concello de Toques (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 22/01/2008

I. Antecedentes.
I.1. Esta consellería mediante Orde do 21-4-2006 acordara, de conformidade co punto 5.b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do Concello de Toques (A Coruña) entrementres non se realizasen as modificacións necesarias para corrixir as deficiencias que a propia orde establecía.
I.2. O Pleno do Concello de Toques aprobou o 12-4-2007 as modificacións introducidas no Plan Xeral de Ordenación Municipal.
I.3. O expediente municipal foi remitido á Consellería de Política Territorial, Obras Públicas e Transporte para resolver sobre a súa aprobación definitiva, tendo entrada no rexistro desta en data 25-5-2007 -r.e. núm. 11393-.
I.4. A Consellería de Política Territorial, Obras Públicas e Transportes, en virtude do previsto no artigo 85.5º da Lei 9/2002, examinou con carácter previo a integridade documental tanto do proxecto do plan como do expediente e das actuacións realizadas. Como consecuencia desta análise requiriuse en data 18-6-2007 -xustificante de recepción polo concello do 21-6-2007- o Concello de Toques para que corrixise as deficiencias observadas no expediente administrativo, en concreto a acreditación da realización do trámite de información pública, así como a falta do informe da Dirección Xeral de Patrimonio Cultural da Consellería de Cultura e Deportes.
Así mesmo requíreselle a necesidade de suxeitarse ás estipulacións da Lei 9/2006, do 28 de abril, sobre avaliación dos efectos de determinados plans e programas no medio ambiente, nos termos en que se expresa a súa disposición transitoria primeira e nas condicións que se determinen coa Consellería de Medio Ambiente e Desenvolvemento Sostible.
I.5. Este requirimento foi atendido polo Concello de Toques por escrito do 15-11-2007 -data de entrada nesta consellería do 16-11-2007, r.e. núm. 22524- achegando, ademais da xustificación da realización do trámite de información pública:
a) O informe favorable do 18-1-2007 do director xeral de Patrimonio Cultural da Consellería de Cultura e Deportes.
b) A Resolución do 1-10-2007 da Dirección Xeral de Desenvolvemento Sostible (Consellería de Medio Ambiente e Desenvolvemento Sostible) pola que se declara a inviabilidade do sometemento do Plan Xeral de Ordenación Municipal do Concello de Toques aos trámites previstos no artigo 7 da Lei 9/2006 sobre avaliación dos efectos de determinados plans e programas no ambiente.
II. Consideracións e fundamentación.
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. A Dirección Xeral de Urbanismo elevou o 21-12-2007 un informe-proposta en que se analiza o contido da documentación presentada nos seguintes termos:
1. Para o cumprimento da Orde do 21-4-2006, o Concello de Toques presenta un exemplar do Plan Xeral de Ordenación Municipal en que aparecen corrixidas as deficiencias sinaladas nela.
2. O concello deberá remitir dous exemplares máis do documento (Orde do 26-10-1984) para que esta consellería proceda a efectuar a dilixencia de aprobación definitiva.
III. Resolución.
Visto canto antecede resolvo:
Primeiro.-Outorgar a aprobación definitiva ao Plan Xeral de Ordenación Municipal de Toques (A Coruña), de acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia (modificada pola Lei 15/2004).
Segundo.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Terceiro.-Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Cuarto.-Notifíquese esta orde ao concello e publíquese no Diario Oficial de Galicia.
Santiago de Compostela, 21 de decembro de 2007.
María José Caride Estévez
Conselleira de Política Territorial, Obras Públicas
e Transportes
SERVICIO GALEGO DE PROMOCIÓN DA IGUALDADE DO HOME E DA MULLER